《闻故园山茶为人所折》
明代·吴宽

山花昔年植，正在竹亭西。雨露频长养，岂同蒿与藜。

廿年始还家，见此枝犹低。隔岁缀芳蕊，花开剪成缇。

亭今已撤去，乱石甃为堤。复此与花别，梦寐不能迷。

颇闻此树下，春来踏成蹊。衡门不常关，顽童皆有携。

如何忍攀折，狼籍满春泥。遂令鸟雀至，月夜无枝栖。

渊明问来使，草木入诗题。安得人爱惜，高与南檐齐。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。